CELEX: 32008R0571
Language: hr
Date: 2008-06-19 00:00:00
Title: Uredba Komisije (EZ) br. 571/2008 od 19. lipnja 2008. o izmjeni Priloga III. Uredbi (EZ) br. 999/2001 Europskog parlamenta i Vijeća u vezi s kriterijima za izmjenu godišnjih programa praćenja GSE-a  Tekst značajan za EGP

03/Sv. 017
            
            
               HR
            
            
               Službeni list Europske unije
            
            
               266
            
         32008R0571
   
               L 161/4
            
            
               SLUŽBENI LIST EUROPSKE UNIJE
            
            
               19.06.2008.
            
         
      UREDBA KOMISIJE (EZ) br. 571/2008
   od 19. lipnja 2008.
   o izmjeni Priloga III. Uredbi (EZ) br. 999/2001 Europskog parlamenta i Vijeća u vezi s kriterijima za izmjenu godišnjih programa praćenja GSE-a
   (Tekst značajan za EGP)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu (EZ) br. 999/2001 Europskog parlamenta i Vijeća od 22. svibnja 2001. o utvrđivanju pravila za sprečavanje pojave, kontrolu i iskorjenjivanje određenih transmisivnih spongiformnih encefalopatija (1), a posebno njezin članak 23. prvi stavak,
   budući da:
   
               (1)
            
            
               Uredbom (EZ) br. 999/2001 utvrđuju se pravila za sprečavanje pojave, kontrolu i iskorjenjivanje transmisivnih spongiformnih encefalopatija (TSE) kod životinja. U njoj se predviđa da pojedina država članica mora provoditi godišnji program praćenja TSE-a na temelju aktivnog i pasivnog nadziranja.
            
         
               (2)
            
            
               Člankom 6. stavkom 1.b Uredbe (EZ) br. 999/2001 predviđa se da države članice koje mogu dokazati poboljšanje epidemiološke situacije na svom državnom području mogu zatražiti reviziju svojih programa praćenja.
            
         
               (3)
            
            
               Nekoliko država članica u kojima je zapažen pozitivan razvoj epidemiološke situacije u vezi s goveđom spongiformnom encefalopatijom (GSE) izrazile su zanimanje za reviziju njihovih godišnjih programa praćenja GSE-a. Kako bi se tim državama članicama omogućilo podnošenje Komisiji zahtjeva za reviziju njihovih programa praćenja GSE-a, potrebno je utvrditi kriterije za dokazivanje poboljšanja epidemiološke situacije vezano uz GSE.
            
         
               (4)
            
            
               Ti su kriteriji epidemiološki pokazatelji kojima je cilj kvantitativna procjena razvoja situacije vezano uz GSE u državama članicama tijekom godina.
            
         
               (5)
            
            
               U svrhu jasnoće i usklađenosti potrebno je te kriterije utvrditi u Prilogu III. Uredbi (EZ) br. 999/2001.
            
         
               (6)
            
            
               Treba stoga na odgovarajući način izmijeniti Uredbu (EZ) br. 999/2001.
            
         
               (5)
            
            
               Mjere predviđene ovom Uredbom u skladu su s mišljenjem Stalnoga odbora za prehrambeni lanac i zdravlje životinja,
            
         DONIJELA JE OVU UREDBU:
   Članak 1.
   Prilog III. Uredbi (EZ) br. 999/2001 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetoga dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. lipnja 2008.
      
         
            Za Komisiju
         
         Androulla VASSILIOU
         
         
            Članica Komisije
         
      
   
   
      (1)  SL L 147, 31.5.2001., str. 1. Uredba kako je zadnje izmijenjena Uredbom Komisije (EZ) br. 357/2008 (SL L 111, 23.4.2008., str. 3.).
   PRILOG
   U dijelu I. poglavlja A Priloga III. Uredbi (EZ) br. 999/2001, dodaje se sljedeća točka 7.:
   
      „7.   Revizija godišnjih programa praćenja u odnosu na GSE (programi praćenja GSE-a), kako je predviđeno člankom 6. stavkom 1.b
      
      7.1.   Zahtjevi država članica
      
      Zahtjevi za reviziju njihovih godišnjih programa praćenja GSE-a koji države članice dostavljaju Komisiji moraju sadržavati najmanje sljedeće:
      
                  (a)
               
               
                  informacije o sustavu godišnjeg praćenja GSE-a koji se provodio u prethodnom šestogodišnjem razdoblju na državnom području države članice, uključujući detaljnu dokumentaciju kojom se dokazuje zadovoljavanje epidemioloških kriterija utvrđenih u točki 7.2.;
               
            
                  (b)
               
               
                  informacije o sustavu identifikacije i sljedivosti goveda, kako je navedeno u točki (b) trećega podstavka, stavka 1.b, članka 6., koji se provodio u prethodnom šestogodišnjem razdoblju na državnom području države članice, uključujući detaljan opis funkcioniranja kompjutorizirane baze podataka kako je navedeno u članku 5. Uredbe (EZ) br. 1760/2000 Europskog parlamenta i Vijeća (1);
               
            
                  (c)
               
               
                  informacije o zabranama u vezi s hranidbom životinja u prethodnom šestogodišnjem razdoblju na državnom području države članice, uključujući detaljan opis provedbe zabrane hranidbe domaćih životinja bjelančevinama podrijetlom od sisavaca, kako je navedeno u točki (c) trećega podstavka, stavka 1.b, članka 6., uključujući program uzorkovanja te broj i vrstu ustanovljenih povreda zabrane kao i rezultate daljnjeg praćenja;
               
            
                  (d)
               
               
                  detaljan opis predloženog revidiranog programa praćenja GSE-a, u kojem je navedeno i zemljopisno područje u kojem se program treba provoditi kao i opis podskupina goveda koje će biti obuhvaćene revidiranim programom praćenja GSE-a, uključujući dobne granice i broj uzoraka za ispitivanje;
               
            
                  (e)
               
               
                  ishod sveobuhvatne analize rizika kojom se dokazuje da se revidiranim programom praćenja GSE-a osigurava zaštita zdravlja ljudi i životinja. Analiza rizika mora uključiti i analizu rodne kohorte ili druga bitna istraživanja kojima je cilj dokazati da su se mjere za smanjenje rizika od TSE, uključujući zabranu hranidbe kako je navedeno u točki (c) trećega podstavka stavka 1.b članka 6., provodile na djelotvoran način.
               
            7.2.   Epidemiološki kriteriji
      
      Zahtjevi za reviziju programa praćenja GSE-a mogu se prihvatiti samo ako pojedina država članica može dokazati da su osim uvjeta utvrđenih u točkama (a), (b) i (c) trećega podstavka stavka 1.b, članka 6., ispunjeni sljedeći epidemiološki kriteriji na njezinom državnom području:
      
                  (a)
               
               
                  za razdoblje od najmanje šest uzastopnih godina od dana primjene programa testiranje GSE-a, kako je navedeno u točki (b) trećega podstavka, stavka 1.b, članka 6.:
                  ili
                  
                              i.
                           
                           
                              prosječno smanjenje godišnje stope pojavljivanja novih slučajeva GSE-a zapaženo u populaciji odraslih goveda (iznad 24 mjeseci starosti) bilo je iznad 20 %, i ukupan broj stoke zahvaćene GSE-om rođene nakon početka primjene potpune zabrane Zajednice koja se odnosi na zabranu hranidbe domaćih životinja bjelančevinama podrijetlom od sisavaca, kako je navedeno u točki (c) trećega podstavka, stavka 1.b članka 6., nije bio veći od 5 % ukupnoga broja potvrđenih slučajeva GSE-a;
                              ili
                           
                        
                              ii.
                           
                           
                              godišnja stopa pojavljivanja GSE-a zapažena u populaciji odraslih goveda (iznad 24 mjeseca starosti) bila je stalno ispod 1/100 000;
                              ili
                           
                        
                              iii.
                           
                           
                              kao daljnja mogućnost za države članice s populacijom odraslih goveda (iznad 24 mjeseca starosti) manjom od 1 000 000 životinja, kumulativni broj potvrđenih slučajeva GSE bio je stalno ispod pet;
                           
                        
            
                  (b)
               
               
                  nakon šestogodišnjega razdoblja navedenog u točki (a) nema pokazatelja da se epidemiološka situacija u vezi s GSE-om pogoršava.
               
            
   
      (1)  SL L 204, 11.8.2000., str. 1.”